ก.ล.ต.ลงโทษผู้แนะนำฯ “ธ.แลนด์ แอนด์ เฮ้าส์” 10 ปี ฐานยักยอกเงินลูกค้า
ก.ล.ต.ลงโทษผู้แนะนำฯ "ธ.แลนด์ แอนด์ เฮ้าส์" 10 ปี ฐานยักยอกเงินลูกค้า
ก.ล.ต.ลงโทษผู้แนะนำฯ "ธ.แลนด์ แอนด์ เฮ้าส์" 10 ปี ฐานยักยอกเงินลูกค้า
20 พ.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ลงโทษอดีตผู้แนะนำการลงทุนรายนางสาวนภาศุกร์ มะละคำ ขณะกระทำผิดสังกัดธนาคารแลนด์ แอนด์ เฮ้าส์  โดยไม่ให้เข้ามาปฏิบัติหน้าที่เป็นบุคลากรในธุรกิจตลาดทุนเป็นเวลา 10 ปี กรณีกระทำมิชอบต่อทรัพย์สินโดยยักยอกเงินของลูกค้าจำนวนหลายราย รวมมูลค่าความเสียหายเบื้องต้น 74.8 ล้านบาท
ทั้งนี้ ก.ล.ต. ได้รับเรื่องร้องเรียนจากผู้ลงทุน 9 ราย และตรวจสอบเพิ่มเติมพบว่า ระหว่างวันที่ 13 กรกฎาคม 2558 – 13 พฤศจิกายน 2561 นางสาวนภาศุกร์ มะละคำ ซึ่งขณะนั้นเป็นผู้แนะนำการลงทุนด้านหลักทรัพย์ สังกัดธนาคารแลนด์ แอนด์ เฮ้าส์ ได้กระทำมิชอบต่อทรัพย์สินของผู้ลงทุนโดยยักยอกเงินที่ผู้ลงทุนประสงค์จะซื้อกองทุนด้วยการจัดทำเอกสารอันเป็นเท็จมอบแก่ผู้ลงทุน เพื่อหลอกว่าได้บันทึกรายการซื้อกองทุนตามความประสงค์แล้ว แต่นางสาวนภาศุกร์ ไม่ได้นำเงินไปซื้อกองทุนตามความประสงค์ของผู้ลงทุนจริง จนเป็นเหตุให้ผู้ลงทุนได้รับความเสียหายจำนวนมาก รวมมูลค่าความเสียหายเบื้องต้น 74.8 ล้านบาท
โดย ก.ล.ต. พิจารณาแล้วเห็นว่า นางสาวนภาศุกร์ไม่ปฏิบัติหน้าที่หรือให้บริการด้วยความซื่อสัตย์สุจริต โดยกระทำมิชอบต่อทรัพย์สินของผู้ลงทุน มีระดับโทษถึงขั้นเพิกถอนการให้ความเห็นชอบเป็นผู้แนะนำการลงทุน แต่เนื่องจากการได้รับความเห็นชอบเป็นผู้แนะนำการลงทุนด้านหลักทรัพย์ของนางสาวนภาศุกร์ได้สิ้นสุดเมื่อวันที่ 31 ธันวาคม 2562 ก.ล.ต. จึงลงโทษนางสาวนภาศุกร์ ไม่ให้เข้ามาปฏิบัติหน้าที่เป็นบุคลากรในธุรกิจตลาดทุน เป็นเวลา 10 ปี นับตั้งแต่วันที่ 20 พฤษภาคม 2563  นอกจากนี้ ก.ล.ต. ได้ทราบว่า ผู้ลงทุนได้ร้องทุกข์ต่อพนักงานสอบสวนให้ดำเนินคดีอาญากับนางสาวนภาศุกร์ด้วย ปัจจุบันคดีอยู่ระหว่างการพิจารณาตามกระบวนการยุติธรรมทางอาญา
ทั้งนี้ ก.ล.ต. ขอย้ำให้ผู้ลงทุนศึกษาข้อมูลรายละเอียดเกี่ยวกับกองทุนและตรวจสอบความมีอยู่จริงของผลิตภัณฑ์ที่จะลงทุนทุกครั้ง และควรหมั่นตรวจสอบเอกสารการยืนยันการซื้อขายหน่วยลงทุนเป็นประจำ ซึ่งต้องเป็นเอกสารของบริษัทจัดการลงทุนหรือธนาคารที่สนับสนุนการซื้อขายหน่วยลงทุนเท่านั้น
 
 